Individuele aandag sleutel tot sukses | Oudtshoorn Courant
Individuele aandag sleutel tot sukses
Friday, 15 January 2016, 10:00
Tos Louw, skoolhoof van Fezekile Secondary School en die adjukhoof, Mngumi Dembeka, is trots op die uitslae van die 2015-matrieks. Foto: Liezl van Niekerk
OUDTSHOORN NUUS - Om individuele aandag aan leerders te gee, veral die wat akademies en emosioneel sukkel, is die sleutel tot Fezekile Secondary School in Oudtshoorn se sukses.
Tos Louw, die skoolhoof, is in die sewende hemel na sy matriekslaagsyfer met meer as 30% vanaf 2014 na 2015 gestyg het. In 2014 het die skool 'n slaagsyfer van 61% gehad en in 2015 'n slaagsyfer van 93%.
"Desmond Maarman van die WKOD se distrikskantoor het verlede jaar saam met my om 'n tafel gesit en saam het ons 20 leerders geïdentifiseer wat sukkel. Ons het egter nie net op die 20 kinders gefokus nie. Almal is gemonitor en gemotiveer om te presteer, maar die 20 leerders het ekstra aandag van my sowel as die onder-wysers van die skool gekry," vertel Louw.
Volgens hom het hy 'n klaslys met al die afwesige kinders se name ontvang na elke eerste periode van elke klas en het die ouers en voogde van die kinders gebel om uit te vind waar die kinders is. Hy het huisbesoek afgelê en individueel met elke kind gesit en met hom of haar gesels oor sy skoolloopbaan sowel as sy lewe na skool.
"Dit gaan oor die onmiddellike impak. Dit is belangrik dat kinders nie net tuis nie, maar ook by die skool die aandag kry wat hulle nodig het sodat hulle weet dit is binne hul vermoë om te presteer. Ons het ook gereelde vergaderings met ouers van die skool gehad sodat die kind se vordering ook met die ouers bespreek kan word," verduidelik Louw.
Die adjunkhoof van die skool, Mngumi Dembeka, sê hul prestasie sou ook nie moontlik gewees het as dit nie vir die toegewydheid van die onderwysers was nie.
"Onderwys is mos maar eintlik 'n 24 uur van die dag en sewe dae 'n week werk. Ons werk met kinders. Die onderwysers het na skool gebly om ekstra klasse aan te bied en het ook naweke en in die eerste week van vakansies skool toe gekom om ekstra klasse vir die leerders aan te bied. Ons het ook in die derde kwartaal met elke matriekleerder gesit en gesels. Ons het hulle gewys hoe hulle deur die jaar gevorder het en hulle gevra om hul mikpunte vir die eindeksamen neer te skryf. Dit het hulle gemotiveer om vir daardie punt in elke vak te werk," vertel sy.
Volgens haar het hulle ook met die kinders ou vraestelle deurgewerk om seker te maak dat hulle voorbereid is vir die eksamen en weet hoe dit werk en het hulle ook ekstra aandag aan hersiening van die jaar se werk gegee.
"Ons werk ook op 'n voogstelsel. Elke onderwyser kry 'n sekere hoeveelheid matriekleerders en daardie onderwyser moet deur die jaar kyk na daardie leerders," het sy gesê.
Dembeka sê die 2015-uitslae het gewys dat hul skool se leerders kan presteer en is hulle gemotiveerd om net soveel aandag aan vanjaar se matrieks te gee om te verseker dat die 2016-matrieks se uitslae net so goed, indien nie beter nie, as die van 2015 is.